Durham (Nord-Carolina)

Historie

Durham ble grunnlagt av eno- og occaneechi-stammene, og det antas at de kalte byen Adshusheeer. Før jernbanen var byen en jordbruksby, men jernbanen førte til en oppblomstring av reiselivs- og energinæringen. Etter borgerkrigen vokste tobakksnæringen seg stor, og Bull Durham Tobacco Company ble byens hjørnesteinsbedrift. På grunn av tilgang på vannkraft ble byen senere et senter for tekstilindustrien.
Hard konkurranse førte til nedgangstider for tekstil- og tobakknæringene og en nedgang i eiendomsprisene. På slutten av 1950-tallet overtalte Duke University, UNC Chapel Hill og North Carolina State University (i nabobyene Chapel Hill og Raleigh) delstaten til å selge et enormt, relativt øde område sør i Durham til dem for å etablere landets første næringsklynge. Kombinasjonen av billig land og en jevn strøm av utdannet arbeidskraft gjorde Research Triangle Park til en enorm suksess som mer enn kompenserte for nedgangen i industriarbeidsplasser. Regionen er i USA kjent som The Research Triangle, eller forskningstriangelet.

Kultur

De største kulturarrangementene er Bull Durham Blues Festival, American Dance Festival og Full Frame Documentary Film Festival. Carolina Theatre presenterer konserter, stand up-komedie og kunst, og Nasher-museet kurerer nasjonalt anerkjente utstillinger av global samtidskunst. Flere filmer, som Bull Durham og The Handmaid's Tale, har blitt filmet i Durham.

Politikk

Durhams velgere har stemt for Demokratenes presidentkandidat i alle valg siden byen ble stiftet i 1869. Lokale politiske debatter handler om fornyelse av sentrumsområdet og andre historiske nabolag, tilsetting av fluor i drikkevannet, planer for å redusere kriminalitet, hjemløshet og skolefrafall, og andre vekst- og utviklingssaker. Byen har vedtatt at politiet ikke kan undersøke om personer har lovlig oppholdstillatelse i USA uten at de har blitt arrestert eller siktet for et annet forhold.

Samferdsel

Durham er knyttet sammen av tre store motorveier: NC 147, US 15-501 og I-85. I tillegg har byen en rekke sykkelveier som har blitt premiert med en Bicycle Friendly Community Award. Raleigh-Durham International Airport ligger like utenfor Durham, og det går daglige Amtrak-tog gjennom byen. Det går også mange lokale, regionale og nasjonale bussruter gjennom byen.

Utdanning

Bybildet domineres av Duke University, som har cirka 14 000 studenter rundt tre kilometer fra bykjernen og er ett av universitetene som utgjør forskningstriangelet sammen med UNC Chapel Hill og NCSU. Duke er et verdensledende universitet og var rangert som det 7. beste i USA i av US News and World Report i 2014. North Carolina Central University, et historisk afroamerikansk universitet med ca. 9 000 studenter, ligger sørøst i Durham. Det var rangert som det beste offentlige historiske afroamerikanske universitetet av US News and World Report i 2011, og det 10. beste totalt. Høyskolen Durham Technical Community College tilbyr toårige profesjonsutdannelser.
Grunnskolen i Durham drives av Durham Public Schools, det 8. største skoledistriktet i North Carolina. University of North Carolina driver en spesialisert videregående skole med fokus på matematikk, naturfag og teknologi i Durham. Det er også mange private grunnskoler og videregående skoler i byen.

Media

Byens største avis, The Herald-Sun, har blitt utgitt siden 1893. Durham-baserte Independent Weekly er en regionavis for forskningstriangelet som har blitt utgitt siden 1983. Allmennkringkasteren NPRs lokale datterkanal WUNC har kontor i Durham. Delstatens allmennkringkaster UNC-TV ligger også delvis i Durham.